《题南山晚翠图》
明代·何乔新

姑苏才子凤池仙，气吐胸中常浩然。能书能诗亦工画，妙处浩浩逼辋川。

不学赵昌画牡丹，金丝粉瓣誇清妍。不学徐熙画渚莲，绛绡翠幄映漪涟。

酒酣放笔恣挥写，峥嵘磥砢天机全。墨汁淋漓云雾湿，黛色暝与徂徕连。

生平抱负与众异，劲气凛凛见毫端。初疑晴影落屏障，六月飒飒秋飙寒。

又疑潜蛟在素壁，带得寒涛洒四筵。毕宏韦偃称好手，此图与之孰后先。

玄都障子不复见，三绝令人怀郑虔。我昔见松武侯庙，龙虎攫拿锦水边。

又尝见之晋山麓，屈铁交错森戈鋋。归来对此为动色，摩挲老眼思昔年。

固知画者有深意，画中有意谁能言。亭亭有若桥与梓，并立云际擎苍天。

异材自合栋清庙，何事老弃荒山巅。繁柯亦足备榱桷，匠石未遇空连蜷。

吾皇圣德迈姚姒，将建明堂招俊贤。林间朴樕尚收拾，况此异材忍弃捐。

我家季方爱此画，不啻弘璧出蓝田。宝藏高阁遗孙子，肯数米家书画船。

临风更招杜陵老，和我南山晚翠篇。

作者简介：何乔新（1427年-1502年）字廷秀，号椒丘，又号天苗。江西广昌旴江镇人，何文渊第三子。明代大臣。景泰五年（1454）中进士，后拜刑部侍郎。孝宗嗣位，万安、刘吉等忌乔新刚正，出为南京刑部尚书。未几，复代杜铭为刑部尚书。孝宗弘治元年（1488年）正月，吏部尚书王恕举荐为刑部尚书，弘治四年八月（1491年）辞官归里，辞官后杜门著述。弘治十五年十二月二十二日（1503年1月19日）卒，年七十六岁。正德十一年（1516年），追赠太子太保，次年追谥文肃。